**Îngerul de sub penelul nopții**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin gândul meu, e tușa care-n vis

Mi-a dezvelit făptura ta divină

Când, parcă într-o joacă, și-a permis

Privirea-mi, pentr-o clipă, s-o rețină.

Dar a trecut apoi, ca un pendul,

Pe tot ce-mi apăruse și-a schimbat

Ce mi-a plăcut și n-am privit destul,

Cu văluri încărcate de păcat.

Pe-un sens de iad, pe-un sens de rai, apoi,

Dezvăluia penelul, rând pe rând,

Când trupuri ce se arcuiau, vioi,

Când îngeri printre visuri lunecând.

Am vrut să îl opresc. N-am reușit,

Dar mi-am oprit privirile din vis

Doar înspre partea-n care te-am privit

Și să o mut din nou, mi-am interzis.

Cred că penelul nopții, fermecat,

A înțeles că inima mi-e plină

De-un singur chip și singur, dintr-odat’,

Mi-a dezvelit făptura ta divină.